**Στερεότυπες Αντιλήψεις**

**Κείμενο 1**

***Ο κριτικός άνθρωπος***

Είναι ένας Αλβανός στο μπαλκόνι μου από το πρωί και βάφει. Ανέβηκε με εξωτερική σκάλα και με ξύπνησε. Πρώτα έτριψε τα κουφώματα της πόρτας, στοκάρισε. Πότε-πότε τραβάω λιγάκι την κουρτίνα και κρυφοκοι­τάζω κρατώντας την ανάσα μου. Είναι επιμελής αλλά η σπιτονοικοκυρά με έχει πείσει ότι αυτοί έχουν στόχο να πασαλείψουν και να φύγουν. Άρα, παρότι τα μάτια μου άλλα βλέπουν, οι ιδέες μου κυριαρχούν.

Βγήκα πριν μια ώρα, δήθεν αδιάφορα. Χάιδεψα τα πα­ντζούρια και είπα: ίσως χρειαστεί να ξανατρίψεις, να φύγουν οι αγριάδες.

* Μια χαρά θα γίνει, απαντάει.
* Σε κάποια σημεία, να εδώ, ίσως να βάλεις λίγο στό­κο ακόμα.

Ποσώς με ενδιαφέρει. Αλλά πρέπει να δείξω ότι νοιά­ζομαι, να καταλάβει ότι δεν μπορεί να με ξεγελάσει. Να ησυχάσει και η φωνή της ιδιοκτήτριας που επανέρχεται μέσα μου. Το υπερεγώ μου.

Τώρα θέλω εξιλέωση. Έφτιαξα τοστ, έβαλα διπλό ζα­μπόν, διπλό τυρί. Σέρβιρα κόκα-κόλα σε ποτήρι με παγάκια και λεμόνι. Βγαίνοντας, όμως, βρήκα δύο Αλβα­νούς! Πάρε αυτό, λέω στον έναν, και φέρνω κι άλλο. Πυρετωδώς ετοίμασα το δεύτερο σετ, αλλά το λεμόνι είχε τελειώσει. Πραγματικά λυπήθηκα.

Τώρα είμαι πάλι κρυμμένος πίσω από την κουρτίνα. Τους βλέπω να τρώνε και να πίνουν με όρεξη. Είμαι πο­λύ χαρούμενος γιατί είμαι καλός άνθρωπος και κάνω καλές πράξεις. Επιπλέον, δεν με ξεγελάς εύκολα: έχω ανεπτυγμένη κρίση.

[Θ. Κάππας, *Πικρούτσικα - Πικρούτσικα*, αφηγήματα, εκδ. Εστία, Αθήνα 2015, σσ. 71-72]

**Κείμενο 2**

**Σκηνή 1η**

«Τα παιδιά του βουνού είναι πιο εύστροφα. Πώς να το πω; Τα παίρνουν πιο εύκολα, τα βλέπεις πως παρακολουθούν και ενδιαφέρονται, ενώ τα παιδιά του κάμπου είναι πιο νωθρά, πιο αργά, δε θέλουν να μάθουν», λέει ένας εκπαιδευτικός σε μειονοτικό σχολείο της Θράκης, όταν παραπονιέται για τις δυσκολίες που αντιμετωπίζει στη δουλειά του.

**Σκηνή 2η**

«Τα κορίτσια είναι από τη φύση τους πιο συναισθηματικά, πιο ευαίσθητα, λιγότερο ορθολογικά, γι’ αυτό και δεν αριστεύουν στα μαθηματικά. Τα αγόρια, από την άλλη πλευρά, δεν τα καταφέρνουν στα φιλολογικά. Αυτά είναι καμωμένα για τις θετικές επιστήμες», σχολιάζει µε πεποίθηση ένας εκπαιδευτικός ο οποίος εργάζεται σε φροντιστήριο και προετοιμάζει μαθητές του λυκείου για τις εισαγωγικές εξετάσεις.

**ΣΧΟΛΙΟ**:

Οι παραπάνω εκπαιδευτικοί εκφράζουν ακλόνητες βεβαιότητες ως προς χαρακτηριστικά κάποιων κοινωνικών ομάδων: τα παιδιά του βουνού που τα καταφέρνουν και τα παιδιά του κάμπου που αποτυγχάνουν· τα κορίτσια που είναι φτιαγμένα για τα φιλολογικά μαθήματα και τα αγόρια για τα μαθηματικά. Προσπαθώντας να καταλάβουν τις διαφορές μεταξύ των μαθητών τους οδηγούνται σε γενικεύσεις, δηλαδή καταφεύγουν σε αυτό που στην ψυχολογία λέγεται «στερεότυπη άποψη».

[Θ. Δραγώνα, *Στερεότυπα και προκαταλήψεις*, ΥΠΕΠΘ/ ΕΚΠΑ, Αθήνα 2007 [Εκπαίδευση Μουσουλμανοπαίδων. Κλειδιά και αντικλείδια]]

**Κείμενο 3**

**α. Οι όροι**

**Στερεότυπα**: Μια απλουστευμένη ή/και τυποποιημένη πεποίθηση, που συχνά κατέχουν από κοινού οι άνθρωποι για μια άλλη ομάδα. Μπορεί να είναι θετικές ή αρνητικές πεποιθήσεις

**Προκατάληψη**: δεν είναι μόνο μια δεδηλωμένη άποψη ή πεποίθηση, αλλά και μια τοποθέτηση/ στάση που περιλαμβάνει αρνητικά συναισθήματα όπως η περιφρόνηση και η απέχθεια

**Διάκριση**: Η διάκριση εμφανίζεται όταν αντιμετωπίζεται ένα πρόσωπο λιγότερο ευνοϊκά έναντι κάποιου άλλου και η στάση αυτή δεν μπορεί να δικαιολογηθεί αλλιώς, παρά μόνο ως ένα άμεσο αποτέλεσμα της προκατάληψης.

**β. Η σχέση ανάμεσα στα στερεότυπα, τη προκατάληψη και τις διακρίσεις**

Αρνητικά στερεότυπα: *Τα µέλη της ομάδας Α είναι βρώμικα, τεμπέληδες και εχθρικά* .... → Οδηγούν σε προκατάληψη [στάση]: *Δεν µου αρέσουν....* → Οδηγεί σε διάκριση [συμπεριφορά]... *Προτιμώ να τους αποφεύγω, να µην δουλεύω μαζί τους*

**γ. Λίγα ακόμη για τα στερεότυπα**

Τα **στερεότυπα** **είναι** σταθερές, ταξινομημένες αντιλήψεις που συνήθως **οφείλονται** σε ελλιπή πληροφόρηση σχετικά με χαρακτηριστικά τα οποία αποδίδονται στα μέλη μιας ομάδας (π.χ. έθνους, επαγγελματικής τάξης, κατοίκων μιας πόλης/χωριού κτλ.). Τα στερεότυπα **τα μαθαίνουμε** ή τα εσωτερικεύουμε αυθόρμητα, ασυνείδητα από το άμεσο περιβάλλον που ζούμε. Με βάση τις στερεότυπες αυτές αντιλήψεις **αξιολογούμε** συνήθως πολύ απλά και αβασάνιστα τις άμεσες παραστάσεις και εμπειρίες που έχουμε. Έτσι τείνουμε να έχουμε μία προκαθορισμένη-στερεότυπη γνώμη και κρίση για τον ρόλο και τη στάση των μελών άλλων ομάδων και να εξιδανικεύουμε τα πρότυπα, τους τρόπους συμπεριφοράς και ζωής της δικής μας ομάδας, π.χ. λέμε *«οι βόρειοι είναι ψυχροί», «οι γυναίκες έχουν ορισμένους ρόλους διαφορετικούς από εκείνους των ανδρών*». [βιβλίο, σ. 123]

**Κείμενο 4**

Οι άνθρωποι έχουμε μεγάλο ταλέντο στο να διατυπώνουμε την ίδια περιγραφή µε αξιολογικά διαφορετικό τρόπο, ανάλογα µε το αν αφορά τη δική «µας» ομάδα ή την ομάδα των «άλλων». Πιστεύουμε εύκολα µε κάθε ειλικρίνεια ότι (εμείς) «διαθέτουμε γενναιότητα» - (εκείνοι) «επιθετικότητα», «έχουμε περηφάνια και αυτοσεβασμό» - «έχουν αλαζονεία και εγωισμό», «είμαστε έντιμοι, αλλά δεν πέφτουμε και κορόιδα» - «είναι αφελείς, αλλά άμα βρουν την ευκαιρία, θα κλέψουν», «είμαστε ηθικοί και καθαροί» - «είναι ανήθικοι και βρόμικοι».

Είναι καθολική στους ανθρώπους η επιθυμία να αποκτήσουν και να διατηρήσουν µια θετική κοινωνική ταυτότητα. Για να το καταφέρουν, κάνουν ταυτίσεις µε τις κοινωνικές ομάδες στις οποίες ανήκουν και συγκρίσεις µε άλλες ομάδες στις οποίες δεν ανήκουν. Η σημασία του να είσαι Έλληνας αξιολογείται σε σύγκριση µε άλλες εθνικότητες. Το σχετικό κύρος της δικής µας ομάδας επηρεάζεται αποφασιστικά από το κύρος της ομάδας του άλλου. Με βάση αυτό, µια ολόκληρη σχολή της κοινωνικής ψυχολογίας έδειξε πολύ πειστικά πως τα στερεότυπα και οι προκαταλήψεις χρησιμεύουν στο να εξυψώνουν την ομάδα στην οποία ανήκουμε εμείς και να αμαυρώνουν την ομάδα των άλλων.

Η αδυναμία του ατόμου να ανεχθεί τους άλλους, οι οποίοι δεν είναι σαν κι αυτόν προέρχεται συχνά από την απειλή που νιώθει σε ένα βαθύτερο επίπεδο του εαυτού. Φόβος, θυμός και εχθρότητα είναι τα συναισθήματα που ανακινούνται όταν οι άλλοι προσλαμβάνονται ως απειλητικοί. Το προκατειλημμένο άτομο αντιλαμβάνεται τη δική του ομάδα ως καλή, ως ομάδα που έχει τις δικές του αξίες, τις δικές του συνήθειες και παραδόσεις, τη δική του ιδεολογία. Έτσι, η ομάδα των άλλων, µε διαφορετικές αξίες, παραδόσεις και άλλη ιδεολογία, δεν μπορεί να γίνει ψυχολογικά αποδεκτή ως ισότιμη χωρίς να απειλήσει τον εαυτό µε ακύρωση και αφανισμό.

[Θ. Δραγώνα, *ό.π.*, σσ. 21-23]

**ΑΣΚΗΣΗ**

Ο αφηγητής στο ΚΕΙΜΕΝΟ 1 υποστηρίζει: «*Είμαι πο­λύ χαρούμενος γιατί είμαι καλός άνθρωπος και κάνω καλές πράξεις. Επιπλέον, δεν με ξεγελάς εύκολα: έχω ανεπτυγμένη κρίση*». Θα συμφωνούσατε μαζί του; Γιατί; Να γράψετε την άποψή σας σε ένα κείμενο 150-200 λέξεων.